कहानी के परिक्षेत्र में प्रवासी महिला कहानीकारों की देन अप्रतिम है। विश्व के विभिन्न भागों में रह रही इन कहानीकारों ने बदले जीवन संदर्भों, नई उभरी समस्याओं को परिवर्तित समय और स्थान, देश और मान्यताओं, आधुनिकता और मूल्यवत्ता के अनुरूप स्वर दिया है। अमेरिका से उषा प्रियम्वदा, सुषम बेदी, सुधा ओम ढींगरा, सुदर्शन प्रियदर्शिनी, ब्रिटेन से नीना पॉल, उषा राजे सक्सेना, दिव्या माथुर, कादंबरी मेहरा, डेन्मार्क से अर्चना पेन्यूली, कैनेडा से स्नेह ठाकुर, फ़्रांस से मेनका शेरदिल ने प्रवास में रह रहे पुरुष के जीवन संघर्ष और समझौतों, उसकी पराये देश और अपने घर में स्थिति, उत्पीड़न और संयम को जिस प्रकार चित्रित किया है, वह निश्चय ही हमारे समक्ष एक नए प्राणी का चित्र उकेरता है।